মোক্ষম জবাব! লাহোরে পাক ‘এয়ার ডিফেন্স সিস্টেম’ ধ্বংস করল ভারত

ওয়েব ডেস্ক: পাকিস্তানের (Pakistan) মিসাইল প্রতিহত করার পরই বড় প্রত্যাঘাত করল ভারত। এবার পাকিস্তানের ‘এয়ার ডিফেন্স সিস্টেম’ (Air Defence System) বা বায়ুসীমা সুরক্ষার ব্যবস্থাকে গুঁড়িয়ে দিল ভারত (India)। গত রাতে পাকিস্তানের তরফে ছোড়া হয়েছিল ড্রোন মিসাইল। যদিও মাটিতে আঘাত হানার আগেই সেগুলিকে ধ্বংস করে দিয়েছে ভারতের ‘এয়ার ডিফেন্স সিস্টেম’। সেই সঙ্গে পাক সেনার (Pakistani Army) বায়ুসীমা সুরক্ষার ব্যবস্থাকেও ধ্বংস করল ভারতীয় সেনা।

বৃহস্পতিবার ভারতের তরফে একটি সরকারি বিবৃতি প্রকাশ করে জানানো হয়েছে, পাকিস্তানের লাহোরে অবস্থিত গুরুত্বপূর্ণ এয়ার ডিফেন্স সিস্টেম লক্ষ্য করে অভিযান চালানো হয়েছে এবং তা সম্পূর্ণরূপে ধ্বংস করা হয়েছে। সেই সঙ্গে নয়া দিল্লি সাফ জানিয়ে দিয়েছে, পাকিস্তান যে মাত্রায় হামলা চালাচ্ছে, ভারতও একই মাত্রার ও সমতুল জবাব দেবে। দেশের সুরক্ষা ও সীমান্ত নিরাপত্তায় কোনওরকম আপস করা হবে না বলেই জানানো হয়েছে ভারত সরকারের তরফে।

আরও পড়ুন: পাকিস্তানকে কোণঠাসা করতে আরও বড় পদক্ষেপ ভারতের!

উল্লেখ্য, মঙ্গলবার রাতের ভারতীয় সামরিক অভিযানের পর থেকে পাকিস্তানে দফায় দফায় উচ্চ পর্যায়ের বৈঠক চলছে। এদিকে কার্যত ভেঙে পড়েছে পাকিস্তানের সামরিক পরিকাঠামো। ভারতের নিশানায় শুধু জঙ্গিঘাঁটিগুলি থাকলেও, পাল্টা হামলায় পাকিস্তান বেছে নিয়েছে নিরীহ সাধারণ নাগরিকদের—এমনটাই অভিযোগ তুলেছে ভারত। যদিও ভারতের প্রতিরক্ষা মন্ত্রণালয়ের পক্ষ থেকে স্পষ্ট করে জানানো হয়েছে, ভারতীয় সেনা কোনও পাক সেনাঘাঁটি বা সামরিক ছাউনি নয়, শুধুমাত্র সীমান্তপারের জঙ্গি ঘাঁটিগুলিতেই আঘাত হেনেছে।

তবে পাকিস্তান তাদের প্রতিক্রিয়ায় ড্রোন ও মিসাইলের মাধ্যমে ভারতের উত্তর ও পশ্চিম সীমান্তবর্তী সেনা ছাউনিগুলিতে আঘাতের চেষ্টা চালিয়েছে বুধবার। ভারতের আধুনিক ডিফেন্স সিস্টেম সেই হামলাগুলি প্রতিহত করতে সক্ষম হলেও এবার আর থেমে থাকছে না ভারত।