‘অপারেশন সিঁদুর’-এ কতটা ক্ষয়ক্ষতি? খোলসা করল পাকিস্তান

ওয়েব ডেস্ক: পহেলগাম কাণ্ডের জবাবে ‘অপারেশন সিঁদুর’ (Operation Sindoor)। বুধবার মাঝরাতে পাক অধিকৃত কাশ্মীরের (PoK) একাধিক জঙ্গি ঘাঁটি গুঁড়িয়ে দিয়েছে ভারতীয় সেনা (Indian Army)। ভোররাতে ভারতীয় সেনার তরফে এই খবর নিশ্চিত করে জানানো হয় যে, মোট ৯টি জঙ্গি ঘাঁটিতে হামলা চালানো হয়েছে। যদিও পাক সেনার (Pakistani Army) আইএসপিআর-এর ডিরেক্টর জেনারেল বুধবার ভোররাতে এক সাংবাদিক বৈঠকে দাবি করেছেন, ভারতীয় বাহিনী মধ্যরাতে পাকিস্তানের ছ’টি জায়গায় ২৪টি হামলা চালিয়েছে, যাতে আট জন নিহত হয়েছেন এবং বহু মানুষ আহত হয়েছেন।

পাক আইএসপিআর ডিজি জানান, রাত ১টা নাগাদ শুরু হয় এই অভিযানে। সাধারণ নাগরিক এবং ধর্মীয় স্থানকে লক্ষ্যবস্তু করা হয়েছে বলে ইসলামাবাদের অভিযোগ। তিনি বলেন, “বহাওয়ালপুরের আহমেদপুর পূর্বে শুভান মসজিদে চারটি স্ট্রাইকে পাঁচ জন নিহত হয়েছেন। তাঁদের মধ্যে তিন বছরের এক শিশু রয়েছে। আহত হয়েছেন ৩১ জন, যার মধ্যে ২৫ জন পুরুষ এবং ছ’জন মহিলা।”

আরও পড়ুন: আর কিছুক্ষণের মধ্যেই সাংবাদিক বৈঠক ভারতীয় সেনার

এছাড়া, মুজাফফরাবাদ-এর বিলাল মসজিদে সাতটি হামলা চালানো হয়েছে বলে দাবি করেছে পাকিস্তান। সেখানে মসজিদ ধ্বংস হয়েছে এবং এক জন আহত হয়েছেন। কোটলি জেলার আব্বাত মসজিদে পাঁচটি হামলায় দু’জনের মৃত্যু হয়েছে—একজন ১৮ বছরের যুবক ও অন্যজন ১৬ বছরের কিশোরী। এক মহিলা ও তাঁর কন্যা আহত হয়েছেন।

পাকিস্তানের বিবৃতিতে আরও বলা হয়, মুরিদকেতে উমালকুরা মসজিদে চারটি হামলায় এক জন নিহত ও এক জন আহত হয়েছেন। দু’জন নিখোঁজ। মসজিদটিও ধ্বংস হয়েছে। শিয়ালকোটের কোটকি লোহারা গ্রাম এবং শাকারগড়-এর কাছে দু’টি করে হামলা হলেও সেখানে হতাহতের খবর নেই।